Diari Oficial de la Generalitat Valenciana


Sumari del DOGV 3266, del 17-06-1998 (1998/4193)

ACORD de 23 d'abril de 1998, de la Comissió Territorial d'Urbanisme de València, relatiu a la taxació conjunta de l'eixample d'Alfauir.
---------------------------------------------------------------------------------------------------------------------------------------

### Dades del document

Número de DOGV
:   3266

Data del DOGV
:   17-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4193


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 d'abril de 1998, de la Comissió Territorial d'Urbanisme de València, relatiu a la taxació conjunta de l'eixample d'Alfauir. [1998/4193]
  
Vist l'expedient enviat per l'Ajuntament d'Alfauir referit a la taxació conjunta de l'eixample, i de conformitat amb els següents
  
Antecedents de fet
  
Primer
  
L'expedient es va aprovar pel Ple de l'Ajuntament el 25 de setembre de 1997, i es va sotmetre a informació pública mitjançant la publicació dels corresponents anuncis en el Butlletí Oficial de la Província núm. 245, de 15 d'octubre de 1997, i en el diari Levante de 8 d'octubre de 1997, i es va realitzar a més la notificació individual als interessats en l'expedient.
  
Segon
  
Alfauir té Normes Subsidiàries de planejament aprovades definitivament per la Comissió Territorial d'Urbanisme en sessió de 5 d'octubre de 1993.
  
Aquest òrgan va aprovar definitivament l'homologació i el Pla Parcial del sector eixample en sessió de 6 de març de 1996.
  
Tercer
  
El projecte conté memòria i plans que determinen l'àmbit afectat, criteris de valoració i fixació d'aquesta, i fulls de preu just individualitzats, de conformitat amb el que disposa l'article 219.1 del Reial Decret Legislatiu 1/1992, Text Refós de la Llei del Sòl (TRLS).
  
Quart
  
L'expedient té per objecte l'expropiació de terrenys pel procediment de taxació conjunta, els propietaris dels quals van declinar cooperar en el desenvolupament urbanístic plantejat en el Programa per al Desenvolupament de l'Actuació Integrada (PDAI) de Sòl d'Eixample d'Alfauir que va ser aprovat definitivament per l'Ajuntament el 26 de juny de 1997, tot això a l'empara del que disposa l'article 29.9 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
La superfície total de l'actuació integrada és de 37.990 m2, i la superfície de l'àrea a expropiar és de 13.953,60 m2.
  
Cinquè
  
La Comissió Territorial d'Urbanisme en sessió celebrada el 29 de gener de 1998 va adoptar l'acord de suspendre l'aprovació definitiva de la taxació conjunta d'eixample d'aquest municipi, mentre es completara el tràmit d'exposició pública mitjançant publicació en el Diari Oficial de la Generalitat Valenciana del corresponent anunci.
  
Sisè
  
Amb data 6 d'abril de 1998, l'ajuntament ha enviat documentació acreditativa que s'ha realitzat la publicació de l'anunci de l'exposició pública en el DOGV, per espai d'un mes, sense que s'haja produït cap al·legació.
  
Setè
  
Amb data 28 de novembre de 1997 va ser sol·licitat informe al Centre de Gestió Cadastral i Cooperació Tributària del Ministeri d'Economia i Hisenda, sense que fins a la data es tinga constància de la seua emissió.
  
Vuitè
  
La Comissió Informativa de la Comissió Territorial d'Urbanisme de València, en sessió celebrada el 21 d'abril de 1998, va emetre informe relatiu al projecte que ens ocupa, i complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments de dret
  
Primer
  
De conformitat amb el que estableix l'article 29.9.C de la LRAU, la valoració dels terrenys dels propietaris que declinen cooperar en temps i forma i el desenvolupament d'un PDAI, es realitzarà segons el seu valor inicial o el que corresponga conforme a la legislació estatal a la condició de sòl urbanitzable no programat.
  
Per altra part l'article 48 del TRLS determina que el sòl urbanitzable no programat es taxarà segons el valor inicial.
  
Segon
  
La valoració es realitza per mètode sintètic per correcció, que parteix del preu màxim de mercat d'un sòl de condicions intrínseques i arbratge òptimes, al qual se li apliquen índexs correctors en funció de la localització, sòl, aigua, infraestructures, clima, varietat, edat, producció i estat fitosanitari.
  
Sobre la valoració anterior s'aplica el premi d'afecció del 5% de conformitat amb el que disposa la Llei d'Expropiació Forçosa.
  
Tercer
  
El Servei de Contractació i Expropiacions de la COPUT emet informe en data 10 de desembre de 1997 en el sentit que els preus que s'obtenen a través del mètode utilitzat en el projecte són bastant aproximats als obtinguts per aqueix servei en aqueixa zona, i s'ha utilitzat la valoració cadastral de sòls de naturalesa rústica que regula l'article 68 de la Llei 39/98 Reguladora de les Hisendes Locals.
  
Quart
  
Amb la publicació efectuada en el DOGV, la tramitació de l'expedient s'ajustaria al que estableix l'article 219 del Reial Decret Legislatiu 1/1992.
  
Cinquè
  
La Comissió Territorial d'Urbanisme és l'òrgan competent per a resoldre l'expedient d'expropiació conjunta de conformitat amb el que estableix l'article 219.6 del Text Refós de la Llei del Sòl i l'article 10.D del Decret 77/96, de 16 d'abril, del Govern Valencià pel qual s'aprova el Reglament dels Òrgans Urbanístics de la Generalitat Valenciana.
  
En vista del que antecedeix, la Comissió Territorial d'Urbanisme de València, en sessió celebrada el 23 d'abril de 1998, acorda:
  
1. Aprovar l'expedient tramitat per l'ajuntament per a l'expropiació de terrenys pel procediment de taxació conjunta de l'eixample d'Alfauir.
  
2. Aprovar les valoracions dels béns i drets a expropiar proposades per l'Ajuntament d'Alfauir.
  
3. Declarar la urgent ocupació dels béns i drets afectats.
  
Contra aquesta resolució, que no posa fi a la via administrativa, pel que fa al punt 3 es podrà interposar recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data d'aquesta publicació.
  
Respecte dels punts 1 i 2 no és possible cap recurs per tractar-se d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix procedeix notificar aquest acord als interessats titulars de béns i drets que figuren en el projecte d'expropiació, i adjuntar-li còpia del full de preu just aprovat comunicant-los que, en el termini de 20 dies hàbils següents al de recepció de tal notificació, podran manifestar per escrit davant d'aquesta Comissió Territorial d'Urbanisme la seua disconformitat amb la valoració que estableix l'expedient aprovat. Si, en tal termini, els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entén determinat el preu just definitivament i de conformitat. Dels fulls de valoració impugnats es donarà trasllat per aquesta comissió, juntament amb l'expedient, al Jurat Provincial d'Expropiació Forçosa de València.